歲首節

歲首節即係猶太曆嘅新年。Rosh 意思係 ｢頭｣，shanah 係 ｢年｣，換言之，Rosh Hashanah 就係指「歲首」，係一個猶太人慶祝新年嘅節日，呢個節日係僅次於贖罪日一個最重要嘅聖日。

日子 
喺猶太人嘅曆法入面，有兩個新年，一個係民曆新年，另一個係教曆新年。教曆新年以尼散月做第一個月，呢個月係記念猶太人嘅祖先逃離埃及人嘅奴役展開新生活，所以成為第一個月，即所謂嘅教曆新年，根據出埃及記 12:2 而定出嚟。

而第7個月係提斯利月，Tishrei 有 ｢開始｣ 嘅意思，即係話神係喺呢個月創造世界，因為咁呢個月就成為人類同動物嘅新年，即所謂嘅民曆新年。而提斯利月嘅第一同第二日，就係歲首節嘅日子，係根據利未記23:24 定出嚟，同時喺民數記第二十九章亦有講到呢個節日。

亦有一種講法指呢個月份啱啱就係以色列地區嘅雨季，所以古猶太人先會定呢個月做「歲首」。

提斯利月多數喺公曆大約九月到十月之間。

傳統習俗 
歲首節第一日叫吹角節，猶太人會去猶太會堂進行三次祈禱，而最後一次要吹號角，總共吹三聲。第一聲係提醒啲人上帝先係世界嘅主宰；第二聲係重申上帝係世界嘅判官；第三聲係警告啲人要敬畏上帝同埋要相信上帝。

不過吹號角喺古代猶太人嚟計，其實係一種戰爭嘅警報，所以吹號角對猶太人嚟講其實重有另一重意義，就係唔好忘記猶太人過往經歷過所有戰爭嘅歷史。

喺午禱之後，佢哋會去到一啲海邊、河邊，總之有水嘅地方舉行贖罪儀式，係呢個儀式入面，會誦讀《彌迦書》7章19節：『將我們的一切罪投於深海』，然後搖一搖自己件衫個邊三次，表示已經拋棄咗罪惡，有啲人重會將過去做過嘅錯事，寫喺一張紙度，然後掉落水，表示已經洗淨咗自己嘅罪孽。

然後由呢一日開始準備迎接贖罪日，佢哋要由呢日開始，懺悔十日，回顧同反省自己過去一年嘅言行，而呢十日叫做「敬畏嘅日子」。

傳統上猶太人喺歲首節嘅日子見面時都會講呢啲咁樣嘅祝福語：佢哋會講 ketiva ve-chatima tovah，乜嘢係「寫得好同封得好」？因為猶太人相信，喺歲首節嘅日子裏面，神會對每個人進行審判，無論男人、女人定細路仔，所有審判結果都會記錄在案，然後喺贖罪日封印，一封咗印就成定局，所以佢哋會喺呢日講類似 Shana Tova、Shana Tova Umetukah呢類咁嘅祝福語。

就係因為想令自己紀錄良好，所以猶太人會喺呢十日「敬畏嘅日子」入面懺悔。猶太人認為，喺得到上帝寬恕之前，先要得到同伴寬恕，所以喺呢十日懺悔裏面，猶太人會四周圍去搵一啲自己得罪過嘅人，或不知不覺中得罪過嘅人，然後向呢啲人要求寬恕自己。

猶太人喺呢個新年入面，會一家人坐埋一齊食飯，佢哋會食一啲蘋果蜜餞或者沾有蜂蜜嘅蘋果、麵包，象徵之後一年嘅日子會甜蜜同幸福，亦會食代表吉利嘅魚同梯形嘅嘢食例如石榴。亦有啲唔吉利嘅唔會食，例如花生或者合桃之類嘅果核，因為個發音唔好意頭所以唔會喺新年食。重有一啲酸或者苦呢啲剌激性嘅嘢都唔會食，原因係要保住把聲用嚟喺之後十日祈禱。

影響 
雖然歲首節喺而家個世界好似只有對猶太人先有關，全世界都幾乎用晒格勒哥里曆都係喺第一個月慶祝新年，但查實好多學校開學嘅日子，都選擇喺歲首節所在嘅9月作為新學年嘅開始，都咪話唔關事。

Everything you ever wanted to know about Rosh Hashanah
 Formula to calculate the dates of Rosh Hashanah
 Rosh Hashanah at Judaism 101
 Rosh Hashanah at ReligionFacts.com 
 Complete Rosh Hashanah FAQ (AskMoses.com)
 Rosh Hashana Information from Answers.com
 Rosh Hashana in a Nutshell from Chabad.org

猶太教節日
新年